《沙河道中用王太史韵》
明代·王维桢

晓日平郊远色分，皇家千障抱诸坟。
沾花车骑香闻露，过水冠裳润带云。
绣璧斜翻丹凤势，回沙细拥白蛇文。
词臣预喜瞻依地，宝篆穹牌七帝勋。

作者简介：（1507—1555）明陕西华州人，字允宁，号槐野。嘉靖十四年进士。历修撰、谕德，官南京国子祭酒，以省母归。适关中地震遇难。自负经世才，谙知九边要害，识文墨，不得少效于世。扼腕时事，好使酒谩骂。诗文效法李梦阳，有《槐野存笥稿》。